**Jolsva története**

**Jolsva** ([szlovákul:](https://hu.wikipedia.org/wiki/Szlov%C3%A1k_nyelv) *Jelšava*, [németül](https://hu.wikipedia.org/wiki/N%C3%A9met_nyelv): *Jelschau/Eltsch*, [latinul](https://hu.wikipedia.org/wiki/Latin_nyelv) *Alnovia*) város és bányászati központ [Szlovákiában](https://hu.wikipedia.org/wiki/Szlov%C3%A1kia), a [Besztercebányai kerületben](https://hu.wikipedia.org/wiki/Beszterceb%C3%A1nyai_ker%C3%BClet), a [Nagyrőcei járásban](https://hu.wikipedia.org/wiki/Nagyr%C5%91cei_j%C3%A1r%C3%A1s%22%20%5Co%20%22Nagyr%C5%91cei%20j%C3%A1r%C3%A1s). [Nagyrőcétől](https://hu.wikipedia.org/wiki/Nagyr%C5%91ce) 11 km-re délkeletre, a Murány völgyében fekszik. A szlovák *jelsava* [égerfákkal](https://hu.wikipedia.org/wiki/%C3%89ger) benőtt helyet jelöl.

Jolsvát a [13. században](https://hu.wikipedia.org/wiki/13._sz%C3%A1zad) bányásztelepülésként alapították. [1243](https://hu.wikipedia.org/wiki/1243)-ban „*Ilswa*” néven említik először, de első favára már a [tatárjárás](https://hu.wikipedia.org/wiki/Tat%C3%A1rj%C3%A1r%C3%A1s) előtt állt. A települést az itteni vas és ólombányák művelésére idetelepített német bányászok alapították. Az [1440-es években](https://hu.wikipedia.org/wiki/1440-es_%C3%A9vek) a [husziták](https://hu.wikipedia.org/wiki/Huszit%C3%A1k), [1556](https://hu.wikipedia.org/wiki/1556)-ban a [törökök](https://hu.wikipedia.org/wiki/Oszm%C3%A1n_Birodalom) foglalták el. Először a [13. század](https://hu.wikipedia.org/wiki/13._sz%C3%A1zad) elején épült itt vár, amely elpusztult, helyette a régi közelében [1327](https://hu.wikipedia.org/wiki/1327) után építettek várat a Jolsvaiak. Az 1440-es években elfoglalták a husziták, ezután nem sokkal elpusztult, mert 1453-ban már nem szerepel, azóta rom. A település [1551](https://hu.wikipedia.org/wiki/1551)-ben vásártartási jogot kapott. [1557](https://hu.wikipedia.org/wiki/1557)-ben [I. Ferdinánd](https://hu.wikipedia.org/wiki/I._Ferdin%C3%A1nd_magyar_kir%C3%A1ly) király az árvízi pusztítás miatt három évre felmentette az adófizetés alól. [1659](https://hu.wikipedia.org/wiki/1659)-ben [III. Károly királytól](https://hu.wikipedia.org/wiki/III._K%C3%A1roly_magyar_kir%C3%A1ly) adómentességet és kiváltságokat kapott. A város főterét egykor fal vette körül. A [18. századtól](https://hu.wikipedia.org/wiki/18._sz%C3%A1zad) egymás után alakultak a város céhei, melyekben 42 kézműves mester tömörült. A [19. századtól](https://hu.wikipedia.org/wiki/19._sz%C3%A1zad) a városban jelentős magnezit ipar fejlődött ki. Magnezit gyára [1921](https://hu.wikipedia.org/wiki/1921)-ben épült fel, a termelés [1923](https://hu.wikipedia.org/wiki/1923)-ban indult.

A 18. század végén [Vályi András](https://hu.wikipedia.org/wiki/V%C3%A1lyi_Andr%C3%A1s) így ír róla: „*JOLSVA. Alnovia, Elts Jelsova. Népes mező Város Gömör Várm. földes Ura G. Koháry Uraság, lakosai katolikusok, és evangelikusok, fekszik Murány hegyéhez kér, Pelsőczhöz pedig más fél mértföldnyire, Murány felé a’ Város’ közepén szép Várhoz hasonlító kastéllyal ékesíttetik; rész szerént Timárok lakják, kereskedők, és szántó vetők, vagynak lakosaik között, kik fa edényeket is készítenek. A’ Városnak két nevezetesebb útszája van; épűletei között leg nevezetesebb a’ Városháza, melly jó intézettel építtetett, Ispotállya in van. Földgye középszerű, de némelly része nehéz mivelésű, legelője elég, fája, malma ’s négy Otszágos vásárja hasznos, a’ szomszéd Vas hámoroknál is pénzt kereshetnek.*”

A 19. század közepén [Fényes Elek](https://hu.wikipedia.org/wiki/F%C3%A9nyes_Elek) e képen írja le: „*Jolsva, (Eltsch, Alnovia, Gallsova), szabadalmas tót mv., Gömör és Kis-Honth egyesült vármegyékben, Rozsnyóhoz nyugotra 2 mfldnyire: 1060 kath., 3015 evang. lak., kath. és evang. szentegyházakkal s oskolákkal. A h. Coburg régi kastélya csaknem egészen márványból épült. Határának nagyobb része hegyes; szántóföldjei középszerüek s nem elegendők; rétjei a völgyekben jók, de a Jolsva partjain fekvők gyakran elöntetnek; erdeje mindig kevesbedik, s már nagy részt a hegyek oldalait erdők helyett csak bokrosok fedik; gyümölcsös kertjei nagyon szépek, s a legválogatottabb fajokkal dicsekedhetnek, különösen cseresznyéjök egész erdővel van s híres jóságu. Egyébiránt kézmivességből és kereskedésből több ember él itt, mint földmivelésből. Nevezetesen kézmivesek csak 600-on felül vannak, s ezek közt számos timár (ezek híres bőrt készitnek), fazekas, harangmives, posztó- és guba-csináló találtatik. F. u. h. Coburg.”*

[Borovszky Samu](https://hu.wikipedia.org/wiki/Borovszky_Samu) monográfiasorozatának Gömör-Kishont vármegyét tárgyaló része szerint (részlet): „*Jolsva rendezett tanácsu város, régebben szabadalmazott bányaváros. Fekvése a katonai fölmérések szerint: északi szélességben 48°, 37', 30", keleti hosszúságban 37°, 54', 0"; tengerszín fölötti magassága 258 m. A város dombos területen fekszik, lombos és fenyves erdők szegélyezik. Hegyei közül a Magura fenyves a 881 m. magasságot feléri. Határa 8132.820 □-öl, melyből maga az erdőség 5017.138 □-öl. Fővizei a Murány-folyó és a Jolsva-patak; az utóbbi a város közepén vonul végig. Vizei között több fagymentes, langyos forrásvizet találunk. Emésztő hatásáról nevezetes a „Kamenya” forrás. A városi fürdő vizének pedig kiváló gyógyerőt tulajdonítanak csúzos, köszvényes, nehézkóros s általában izületi és idegbajokban. A vidéknek magyar lakossága hagyományos előszeretettel látogatja e fürdőt. Jó hatásúnak tartják szembajok és idegbántalmak ellen a Koldus-patak vizét.*”

A [trianoni diktátumig](https://hu.wikipedia.org/wiki/Trianoni_b%C3%A9keszerz%C5%91d%C3%A9s) [Gömör-Kishont vármegye](https://hu.wikipedia.org/wiki/G%C3%B6m%C3%B6r_%C3%A9s_Kis-Hont_v%C3%A1rmegye%22%20%5Co%20%22G%C3%B6m%C3%B6r%20%C3%A9s%20Kis-Hont%20v%C3%A1rmegye) Nagyrőcei járásához tartozott.

forrás: https://hu.wikipedia.org/wiki/Jolsva